РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/297-21

12. јул 2021. године

Б е о г р а д

ЗАПИСНИК

10. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 12. ЈУЛА 2021. ГОДИНЕ

 Седница је почела у 12,00 часова.

 Седницом је председавао проф. др Љубинко Ракоњац, председник Одбора.

 Седници су присуствовали чланови Одбора: заменик председника Одбора Жарко Богатиновић, Гојко Палалић, Драгана Радиновић, Марија Тодоровић, Томислав Јанковић, Весна Кришанов, Марко Парезановић, Јелена Обрадовић, Александар Југовић, Драган М. Марковић, Акош Ујхељи, Александра Павловић Марковић и Мина Китановић, као и заменици чланова Одбора: Владимир Граховац (заменик Марка Младеновића) и Самира Ћосовић (заменик Јасмине Каранац).

Седници нису присуствовали чланови Одобра: Марко Младеновић, Невенка Костадинова и Јасмина Каранац.

Седници су присуствовали и представници Министарства заштите животне средине: Александар Дујановић, државни секретар, Александра Дошлић, начелница Одељења за заштићена подручја, геодиверзитет и еколошку мрежу и Сара Павков, посебна саветница у Кабинету министра, као и представници Зелене столице: Тања Петровић (Млади истраживачи Србије) и Горан Секулић (Светски фонд за природу) и Жаклина Стефановић (Градско веће града Власотинца, референт за заштиту животне средине).

На предлог председника Одбора, са 15 гласова за, једногласно, усвојен је следећи:

Д н е в н и р е д :

1. **Разматрање Предлога закона о изменама и допунама Закона о заштити природе, који је поднела Влада, у начелу;**
2. **Разно.**

Пре преласка на рад по утврђеном дневном реду, са 15 гласова за, једногласно, усвојен је Записник Девете седнице Одбора за заштиту животне средине, одржане 15. јуна 2021. године.

Прва тачка дневног реда - **Разматрање Предлога закона о изменама и допунама Закона о заштити природе, који је поднела Влада, у начелу**

Александра Дошлић, начелница Одељења за заштићена подручја, геодиверзитет и еколошку мрежу у Министарству заштите животне средине, представила је све одредбе Предлога закона о изменама и допунама Закона о заштити природе, објаснивши зашто се Закон мења.

У дискусији су учествовали: Гојко Палалић, Александра Дошлић, Љубинко Ракоњац и Сара Павков.

Постављено је питање зашто је предвиђено да акт о условима заштите природе за подручја треће категорије, која проглашава надлежни орган јединице локалне самоуправе, не издаје министарство надлежно за послове заштите животне средине и зашто акт о условима заштите природе за подручја која се у целини налазе на територији аутономне покрајне, не издаје надлежни орган аутономне покрајне. Указано је на то да се члан 42. Предлога закона односи на студију заштите, а не члан 52. као што је претходно наведено и поставњено је питање усаглашавања термина „веб презентација“ и „интернет страница“, будући да се оба термина користе, што доводи до неусаглашености текста.

Појашњено је да је намера била да се доношење акта о условима заштите повеже са органом који је прогласио заштићено подручје. Решење по ком би надлежни орган јединице локалне самоуправе доносио акт о условима заштите за заштићена подручја треће категорије, која се налазе на територији те јединице локалне самоуправе, није примењено, с обзиром на то да је препознато да многе јединице локалних самоуправа немају капацитет за доношење таквог аката.

Што се тиче термина „веб презентација“ и „интернет страница“, речено је да је потребно извршити правно-техничку редакцију текста, како би се то усагласило. По важећем закону, процедура доношења извештаја и процедура доношења плана и програма управљања заштићеним подручјем захтева прибављање мишљења свих надлежних министарстава, што је оцењено као непотребно, јер се управо ради о извештају по плану и програму управљања.

Изнет је став да у локалним самоуправама постоје капацитети за доношење акта о условима заштите природе, и то не само у Београду и Новом Саду, али да је неопходно даље јачање капацитета.

Скренута је пажња и на то да постоје локалне самоуправе, у којима нема ни референта за заштиту животне средине, па се у контексту недостатка капацитета мислило на такве локалне самоуправе.

На предлог председника Одбора, Одбор је, са 15 гласова за, једногласно, одлучио да предложи Народној скупштини да прихвати Предлог закона о изменама и допунама Закона о заштити природе, који је поднела Влада, у начелу.

За известиоца Одбора на седници Народне скупштине, одређен је проф. др Љубинко Ракоњац, председник Одбора.

 Друга тачка дневног реда – **Разно**

 Поводом ове тачке дневног реда није било предлога ни дискусије.

Седница је завршена у 12,41 часова.

 СЕКРЕТАР ПРЕДСЕДНИК

 Милица Башић проф. др Љубинко Ракоњац